b'\n_START_ARTICLE_\nMlade\xc5\xbe Hrvatske demokratske zajednice\n_START_PARAGRAPH_\nMlade\xc5\xbe Hrvatske demokratske zajednice (kratica: MHDZ i Mlade\xc5\xbe HDZ-a) je politi\xc4\x8dki podmladak Hrvatske demokratske zajednice. _NEWLINE_Osnovana je 13. rujna 1990. godine. Unutar Hrvatske demokratske zajednice MHDZ ima status zasebne organizacijske cjeline, ali nema status pravne osobe. Ona okuplja \xc4\x8dlanove HDZ-a od 18 do 35 godina, a \xc4\x8dlanovi Mlade\xc5\xbei HDZ-a mogu postati osobe od 16 do 18 godina starosti. Predsjednik organizacije je Josip Bilaver.\n_START_SECTION_\nSekcija za mlade\xc5\xbe Inicijativnog odbora HDZ-a\n_START_PARAGRAPH_\nUnutar Inicijativnog odbora HDZ-a koji je osnovan 3. travnja 1989. formirano je osam radnih odbora, me\xc4\x91u kojima i Odbor za mlade\xc5\xbe. Na zagreba\xc4\x8dkom Tu\xc5\xa1kancu 25. travnja 1989. formirana je na tajnom sastanku Sekcija za mlade\xc5\xbe HDZ-a. Druga sjednica odr\xc5\xbeana je 16. svibnja 1989., vodili su je Perica Juri\xc4\x87, Ivan Tadi\xc4\x87 i Mario Kapulica. Kapulica je ubrzo izabran za voditelja Mlade\xc5\xbei HDZ-a, a formuliran je i prvi dokument u 14 to\xc4\x8daka vezan uz okupljanje i poglede mladih. Djelovanje Sekcije za mlade\xc5\xbe odvijalo se prije samog strukturiranja stranke. Njezina je funkcija uglavnom bila usmjerena na okrupnjavanje HDZ-a i uklju\xc4\x8divanje mladih u stvaranje ogranaka stranke._NEWLINE_Definiranje u statutu HDZ-a_NEWLINE_Na Prvom Op\xc4\x87em saboru HDZ-a odr\xc5\xbeanog 24. i 25. velja\xc4\x8de 1990. u sklopu dono\xc5\xa1enja novog statuta stranke, definira se da osobe od 14 do 25 godina mogu postati \xc4\x8dlanovi Mlade\xc5\xbei HDZ, a od 7 do 14 godina \xc4\x8dlanovi Podmlatka HDZ. U sklopu 12 referata o programskim osnovama HDZ-a u izborima, me\xc4\x91u njima bila je i tema \xe2\x80\x9eMlade\xc5\xbe i HDZ\xe2\x80\x9c. Uloga izvjestitelja o toj temi pripala je Mariu Kapulici. _NEWLINE_Osnivanje i prve godine_NEWLINE_Poradi velikog broja mladih ljudi anga\xc5\xbeiranih u osnivanju Hrvatske demokratske zajednice, koja je tada imala obilje\xc5\xbeja nacionalnog i demokratskog pokreta, odlukom Izvr\xc5\xa1nog odbora HDZ-a, 13. rujna 1990. osnovano je Povjerenstvo za mlade\xc5\xbe HDZ-a._NEWLINE_Povjerenstvo je \xc4\x8dinilo sedam \xc4\x8dlanova, za predsjednika Povjerenstva imenovan je Mario Kapulica. Na njegov je prijedlog Povjereni\xc5\xa1tvo za mlade\xc5\xbe \xc4\x8dinili su jo\xc5\xa1 Tomislav Kru\xc5\xa1i\xc4\x87, Tomislav Vukojevi\xc4\x87, Andro Krstulovi\xc4\x87 Opara, Jakov Ljubi\xc4\x8di\xc4\x87, Nikola Ga\xc4\x8di\xc4\x87 i Ana Radi\xc4\x87. Zada\xc4\x87a tog povjerenstva bila je uklju\xc4\x8divanje mladih u konkretan strana\xc4\x8dki \xc5\xbeivot po uzoru na narodnja\xc4\x8dke i demokr\xc5\xa1\xc4\x87anske stranke u Europi. Ubrzo se u biv\xc5\xa1im op\xc4\x87inama osnivaju Klubovi Mlade\xc5\xbei HDZ-a, regionalni centri postaju Osijek, Split i Rijeka. Sastav Povjereni\xc5\xa1tva se tijekom 1991. mijenjao, istaknuti \xc4\x8dlanovi postaju Ante Bakovi\xc4\x87 koji se imenuje dopredsjednikom, Zdeslav Milas, povjerenikom za iseljeni\xc5\xa1tvo i Gordan Han\xc5\xbeek, osniva\xc4\x8dem zagreba\xc4\x8dke Mlade\xc5\xbei HDZ._NEWLINE_U studenome 1990. Povjerenstvo sa studentskim predstavnicima priprema osnivanje zasebne studentske organizacije Hrvatsku akademsku zajednicu koja je bila prva nekomunisti\xc4\x8dka studentska organizacija nakon 1971. i okupljala dr\xc5\xbeavotvorne studene. Na jesen 1996. izlazi na prve studentske izbore. _NEWLINE_Povjerenstvo je organizator Prvi svjetski sabor hrvatske mlade\xc5\xbei, koja je 2.- 4. travnja 1991. u koncertnoj dvorani Vatroslav Lisinski okupila 2000 predstavnika razli\xc4\x8ditih organizacija hrvatske mlade\xc5\xbei iz Hrvatske, Bosne i Hercegovine i dijaspore, potom s jo\xc5\xa1 desetak udruga mlade\xc5\xbei osniva krovnu organizaciju Nacionalni savez mlade\xc5\xbei Hrvatske. Uo\xc4\x8di po\xc4\x8detka Domovinskog rata mnogi odlaze na boji\xc5\xa1te, a rad Povjerenstva i Klubova i podre\xc4\x91eno je obrani i prikupljanju humanitarne pomo\xc4\x87i iz inozemstva. _NEWLINE_MHDZ postaje organizacija_NEWLINE_Strana\xc4\x8dki rad se o\xc5\xbeivljava na prolje\xc4\x87e 1992., te se u od 2. do 4. srpnja 1992. u Puli odr\xc5\xbeava 1. Konvencija, na kojom sudjeluje 350 izaslanika iz Hrvatske i iseljeni\xc5\xa1tva. U ime HDZ-a sudjeluje i tada\xc5\xa1nji predsjednik Izvr\xc5\xa1nog odbora Stipe Mesi\xc4\x87. Na Konvenciji se MHDZ definira kao strana\xc4\x8dki podmladak HDZ-a, te usvaja Programsku Povelju, Pravilnik i bira novo vodstvo na mandat od dvije godine. Za nacionalnog predsjednika izabran je Mario Kapulica, a za glavnog tajnika Artur Gedike. Nacionalni dopredsjednici predstavljaju \xc4\x8detiri klju\xc4\x8dne hrvatske makroregije, a peta predstavlja iseljeni\xc5\xa1tvo.  Dobna granica za \xc4\x8dlanstvo se pove\xc4\x87ava s 25 na 30 godina starosti.  _NEWLINE_Na 2. Op\xc4\x87em saboru HDZ-a 15. i 16. listopada 1993. MHDZ se definira u strana\xc4\x8dkom statutu i dobiva zasebni oblik organiziranja. Od tada predsjednici strana\xc4\x8dke mlade\xc5\xbei ulaze po polo\xc5\xbeaju u odbor HDZ-a doti\xc4\x8dne razine, nacionalni predsjednik Mlade\xc5\xbei postaje \xc4\x8dlan Predsjedni\xc5\xa1tva HDZ-a. _NEWLINE_Strana\xc4\x8dka mlade\xc5\xbe profilira se politi\xc4\x8dkim temama_NEWLINE_U sukobu u travnju i svibnju 1994. izme\xc4\x91u tada\xc5\xa1njeg predsjednika Hrvatskog sabora Josipa Manoli\xc4\x87a i predsjednika Republike Franje Tu\xc4\x91mana, MHDZ gotovo jednoglasno daje potporu Tu\xc4\x91manu, prije svega iz ideolo\xc5\xa1kog uvjerenja mladih aktivista da se biv\xc5\xa1i du\xc5\xbenosnici UDBA-e trebaju povu\xc4\x87i iz javnog djelovanja. _NEWLINE_Nategnuta politi\xc4\x8dka situacija zbog neu\xc4\x8dinkovitosti UNPROFOR-a i odr\xc5\xbeavanja status quo na crti razdvajanja bila je u sredi\xc5\xa1tu rasprave na 2. Konvenciji MHDZ-a odr\xc5\xbeanoj 7. i 8. srpnja 1994., koja je odr\xc5\xbeana u Osijekuu \xc5\xa1portskoj dvorani Zrinjevac uz nazo\xc4\x8dnost 360 izaslanika i 1500 \xc4\x8dlanova iz Osje\xc4\x8dko-baranjske \xc5\xbeupanije. Na zahtjev slavonskih izaslanika izglasana je rezolucija po kojoj se podr\xc5\xbeao prosjved hrvatskih prognanika i tra\xc5\xbeilo isklju\xc4\x8denje mogu\xc4\x87nosti produ\xc5\xbeenja mandata UNPROFOR-u bez njihova razmje\xc5\xa1tanja na hrvatskim granicama. U novoj Programskoj povelji MHDZ se zala\xc5\xbee za pribli\xc5\xbeavanje Europskoj Uniji s dugoro\xc4\x8dnim ciljem \xc4\x8dlanstva u njoj, te se tra\xc5\xbeilo osnivanje Ureda za kontrolu monopola i kartela i tra\xc5\xbeilo djelomi\xc4\x8dnu reviziju upitnih pretvorbi. Na Konvenciji se po prvi puta Franjo Tu\xc4\x91man u ulozi predsjednika HDZ-a obratio strana\xc4\x8dkom podmlatku. Izabrano je novo vodstvo, a za nacionalnog predsjednika ponovno je izabran Mario Kapulica, glavni tajnik postaje Zdeslav Milas._NEWLINE_ _NEWLINE_Na toj Konvenciji usvojen je zaklju\xc4\x8dak o konfederalnom odnosu s  Mlade\xc5\xbei HDZ Bosne i Hercegovine, u skladu s tada po Washingtonskom sporazumu predvi\xc4\x91enom konfederalnom odnosu s Federacijom Bosne i Hercegovine. Na prvoj Konvenciji Mlade\xc5\xbe HDZBiH u Mostaru potpisan je sporazum, \xc4\x8dime su te dvije organizacije imale zajedni\xc4\x8dka tijela, a predsjednik MHDZ BiH po polo\xc5\xbeaju postaje jedan od nacionalnih dopredsjednika. Za prvog predsjednika MHDZ BiH izabran je Zoran Tomi\xc4\x87._NEWLINE_Pored unutarnjo-politi\xc4\x8dkih tema MHDZ pokrenula je niz okruglih stolova u borbi protiv narkomanije i alkoholizma,   plakatnu kampanju upozorenja na opasnosti od AIDS-a, te pokre\xc4\x87e svoje glasilo "Hrvatski Junior" i zala\xc5\xbee se za osnivanje strana\xc4\x8dke zaklade. U svibnju 1995. \xc4\x8dlanova HDZ-a mla\xc4\x91ih od 30 godina ima 60.868, a djelatnih \xc4\x8dlanova MHDZ-a 28.891. U Hrvatskoj, organizacija tada broji 142 gradske i op\xc4\x87inske organizacija, u inozemstvu 36, a u Bosni i Hercegovini 53 op\xc4\x87inskih organizacija._NEWLINE_Me\xc4\x91unarodna suradnja i Zakon o studentskom zboru_NEWLINE_Dok je HDZ imala sve ve\xc4\x87e probleme u me\xc4\x91unarodnim odnosima, pa i unutar europskih konzervativnih stranaka poput Europske demokratske unije (kratica "EDU"), MHDZ uspjela je razvijati dobru suradnju s njema\xc4\x8dkim podmlatkom CDU-a i CSU-a Junge Union, austrijskim \xc3\x96VP-a (Junge Volkspartei) i ma\xc4\x91arskim Mlade\xc5\xbei Demokratskog foruma (Ifj\xc3\xbas\xc3\xa1gi Demokrata F\xc3\xb3rum). Godine 1992. postaje punopravnom \xc4\x8dlanicom europske krovne konzervativne mlade\xc5\xbei Zajednica demokratske mlade\xc5\xbei Europe (Democrat Youth Community of Europe, DEMYC), u travnju 1994. nakon \xc5\xa1to je najutjecajnija \xc4\x8dlanica ameri\xc4\x8dke Mlade\xc5\xbei Republikanske stranke (Young Republicans) dala svoju suglasnost, na Kongresu u Ateni MHDZ postaje i \xc4\x8dlanica svjetske organizacije konzervativne i demokr\xc5\xa1\xc4\x87anske mlade\xc5\xbei (International Young Democrat Union, IYDU). Tako\xc4\x91er postaje i \xc4\x8dlanica europskih mladih demokr\xc5\xa1\xc4\x87ana (European Young Christian Democrats, EYCD), koja 1997. postaje Mlade\xc5\xbe Europske pu\xc4\x8dke stranke (Youth of the European People\'s Party, YEPP)._NEWLINE_MHDZ 1. svibnja 1996. kao prvi politi\xc4\x8dki podmladatak pokre\xc4\x87e vlastitu Internet stranicu. Godinu dana poslije uz suradnji sa Zakladom hrvatskog dr\xc5\xbeavnog zavjeta pokre\xc4\x87e projekt "HDZ na Internet",  te 10. travnja 1997., a uo\xc4\x8di lokalnih izbora, Franjo Tu\xc4\x91man u Glavnom tajni\xc5\xa1tvu HDZ-a pu\xc5\xa1ta u promet strana\xc4\x8dku Internet stranicu._NEWLINE_Iste godine MHDZ u suradnji sa studentskim udrugama pokre\xc4\x87e javnu raspravu o osnivanju Studentskog zbora, zami\xc5\xa1ljenu kao predstavni\xc4\x8dku instituciju studenata na hrvatskim Sveu\xc4\x8dili\xc5\xa1tima i Fakultetima. U lipnju 1996. saborski zastupnik HDZ-a Mario Kapulica predstavio je u Saboru Republike Hrvatske nacrt Zakona o studentskom zboru, te ga je Zastupni\xc4\x8dki dom izglasao. Na 3. Konvenciji odr\xc5\xbeanoj u Splitu 26. i 27.7.1996., pod geslom "Egzistencija mladih - budu\xc4\x87nost drzave" naglasak je stavljen na  gospodarsku i socijalnu politiku, posebno po pitanju zapo\xc5\xa1lavanja i stambenog zbrinjavanja mladih, te obnovu sela. Na toj Konvenciji Kapulica po tre\xc4\x87i puta izabran je za predsjednika, a Pavo Gaguli\xc4\x87 postaje glavni tajnik._NEWLINE_Smjena generacije_NEWLINE_\xc4\x8cetvrta Konvencija odr\xc5\xbeana je u Zagrebu 8. i 9. svibnja 1998. pod geslom "Demokracija i odgovornost". Ozra\xc4\x8dje Konvencije bila je zasjenuta smrti ministra obrane Gojka \xc5\xa0u\xc5\xa1ka, koji je u redovima podmlatka u\xc5\xbeivao veliku potporu. Izborom novog vodstva organizacije izvr\xc5\xa1ena je smjena generacije. Za novog nacionalnog predsjednika izabran je Krunoslav Ga\xc5\xa1pari\xc4\x87, Mario Kapulica izabran je za predsjednika Nacionalnog odbora, a Orlando Medo za glavnog tajnika._NEWLINE_U Parizu 1. svibnja 1999. na 18. Kongresu DEMYC-a me\xc4\x91unarodni tajnik MHDZ Neven Feren\xc4\x8di\xc4\x87 izabran je za dopredsjednika te europske multilaterale. Dana 5. lipnja 1999. na skupu MHDZ pod geslom "Pobjedni\xc4\x8dka generacija" pred 4000 izaslanika u Ko\xc5\xa1arka\xc5\xa1kom centru Dra\xc5\xbeen Petrovi\xc4\x87 ve\xc4\x87 vidno bolesni predsjednik HDZ-a Franjo Tu\xc4\x91man odr\xc5\xbeao je svoj zadnji govor svojoj strana\xc4\x8dkoj mlade\xc5\xbei. U dvorani punoj emocionalnog naboja osjetilo se da uskoro dolazi novo vrijeme.\n_START_SECTION_\nUloga Mlade\xc5\xbei u unutarstrana\xc4\x8dkim sukobima HDZ-a (2000. \xe2\x80\x93 2002.)\n_START_PARAGRAPH_\nPobuna strana\xc4\x8dke baze i izbor Ive Sanadera za predsjednika HDZ-a_NEWLINE_Smrt prvog hrvatskog predsjednika Franje Tu\xc4\x91mana i poraz na parlamentarnim izborima 3. sije\xc4\x8dnja 2000. ozna\xc4\x8davao je po\xc4\x8detak novog politi\xc4\x8dkog doba u Hrvatskoj, pa time i u samoj Hrvatskoj demokratskoj zajednici. Ipak su iz redova Mlade\xc5\xbei, Ivica Tafra i Krunoslav Ga\xc5\xa1pari\xc4\x87 postali saborski zastupnici. Dva dana poslije Vladimir \xc5\xa0eks izabran je za vr\xc5\xa1itelja du\xc5\xbenosti predsjednika HDZ-a. Op\xc4\x87a pobuna strana\xc4\x8dke baze protiv tada\xc5\xa1njeg Predsjedni\xc5\xa1tva HDZ-a i previranja unutar HDZ-a nije ni po\xc5\xa1tedila strana\xc4\x8dku mlade\xc5\xbe. U frakcijskom sukobu izme\xc4\x91u Vladimira \xc5\xa0eksa i Ivi\xc4\x87a Pa\xc5\xa1ali\xc4\x87a ve\xc4\x87i dio vodstva i \xc5\xbeupanijskih organizacija MHDZ-a priklonilo se Ivi\xc4\x87u Pa\xc5\xa1ali\xc4\x87u. Na povijesnom 5. Op\xc4\x87em Saboru HDZ-a odr\xc5\xbeanom 29. i 30. travnja 2000. ve\xc4\x87ina je pak izaslanika Mlade\xc5\xbei za novog predsjednika HDZ-a podr\xc5\xbeala Ivu Sanadera, koji je dobio 70% potpore svih juniorskih i seniorskih izaslanika na Saboru. Me\xc4\x91u mladim aktivistima prevladao je strah od raspada stranke, a u op\xc4\x87oj javnosti i u strana\xc4\x8dkoj javnosti smatralo se da je Ivo Sanader najmanje kompromitiran kandidat. _NEWLINE_Napetosti izme\xc4\x91u novog vodstva HDZ-a i Mlade\xc5\xbei HDZ-a rastu_NEWLINE_Na ponovljenim izborima za Skup\xc5\xa1tinu Grada Zagreba HDZ dobiva svega 12% glasova. Dana 3. lipnja 2000. odr\xc5\xbeana je u Novom Zagrebu 5. Konvencija MHDZ-a, na kojoj je gost bio novoizabrani predsjednik Ivo Sanader. Za nacionalnog predsjednika izabran je ponovno Krunoslav Ga\xc5\xa1pari\xc4\x87. Sanader vodstvu Mlade\xc5\xbei zamjera lobiranje za pora\xc5\xbeenu kandidatkinju Ljerku Mintas-Hodak. HDZ narednih mjeseci pro\xc5\xbeivljava neugodna prozivanja, a i u redovima MHDZ-a broj aktivista se smanjuje. Mnogo visoki du\xc5\xbenosnici napu\xc5\xa1taju HDZ. Pad rejtinga HDZ-a traje sve do prosinca 2000. kada ta stranka ostvaruje iznenadno dobrar rezultat za Vije\xc4\x87e gradskih \xc4\x8detvrti Grada Zagreba, tj. 20,75% glasova. Kampanju je vodio mladi du\xc5\xbenosnik Pavo Gaguli\xc4\x87, koji je obna\xc5\xa1ao du\xc5\xbenost tajnika Gradskog odbora, a od travnja do studenoga 2002. i predsjednika Gradskog odbora HDZ-a. _NEWLINE_Predsjednik Mlade\xc5\xbei na stegovnom sudu_NEWLINE_U prolje\xc4\x87e 2001. na Nacionalnom odboru MHDZ-a Krunoslav Ga\xc5\xa1pari\xc4\x87 daje ostavku, a za novog nacionalnog predsjednika izabran je Ton\xc4\x8di Zori\xc4\x8di\xc4\x87 iz Splita. Zori\xc4\x8di\xc4\x87 unosi \xc5\xbeivahnost u ve\xc4\x87 demotiviranoj organizaciji, ali i poti\xc4\x87e politi\xc4\x8dke rasprave orijentacije stranke. Tek \xc5\xa1to je postao nacionalni predsjednik Mlade\xc5\xbei HDZ-a, Ante Zori\xc4\x8di\xc4\x87 dospio je u sredi\xc5\xa1te pozornosti politi\xc4\x8dke javnosti, i to nakon \xc5\xa1to je predsjednik stranke Ivo Sanader protiv njega pokrenuo stegovni postupak. Sanader je zamjerio Zori\xc4\x8di\xc4\x87u \xc5\xa1to se usudio napisati pismo kojim vodstvo stranke poziva da pozdrave nazo\xc4\x8dne na sastanku sa Sredi\xc5\xa1njim nacionalnim sto\xc5\xbeerom za obranu digniteta Domovinskog rata, smatraju\xc4\x87i da se time nanosi \xc5\xa1teta stranci i daje argument vlasti za tvrdnje da HDZ zapravo stoji iza Sto\xc5\xbeera i njegovih akcija. Kad je pismo dospjelo u medije, stranka se po\xc4\x8dela baviti pitanjem tko je novinarima dao pismo, a Zori\xc4\x8di\xc4\x87 je zavr\xc5\xa1io na stegovnom postupku._NEWLINE_U pozadini je unutarstrana\xc4\x8dki sukob izme\xc4\x91u Ive Sanadera i Ivi\xc4\x87a Pa\xc5\xa1ali\xc4\x87a postao sve sna\xc5\xbeniji, a Mlade\xc5\xbe HDZ-a je otvoreno podr\xc5\xbeala Ivi\xc4\x87a Pa\xc5\xa1ali\xc4\x87a. U HDZ-u vodila se mjesecima \xc5\xbeestoka pozicijska borba oko namjere Sanadera da iz \xc4\x8dlanstva HDZ-a isklju\xc4\x8di Zori\xc4\x8di\xc4\x87a, a od Mlade\xc5\xbei i Pa\xc5\xa1ali\xc4\x87a da se stegovni postupak ukine. Kona\xc4\x8dno, uo\xc4\x8di priprema za 7. Op\xc4\x87i sabor HDZ-a stegovni postupak je povu\xc4\x87en._NEWLINE_Povijesni 7. Op\xc4\x87i sabor HDZ-a i raspu\xc5\xa1tanje Mlade\xc5\xbei_NEWLINE_Nakon \xc5\xa1to je Ivi\xc4\x87 Pa\xc5\xa1ali\xc4\x87 obvjavio svoju kandidaturu za predsjednika stranke vodila se o\xc5\xa1tra borba za svakog izaslanika. Mlade\xc5\xbe HDZ je u ogromnoj ve\xc4\x87ini podr\xc5\xbeala kandidaturu Pa\xc5\xa1ali\xc4\x87a, osim Osje\xc4\x8dko-baranjske Mlade\xc5\xbei HDZ, koja je pak pod utjecajem Branimira Glava\xc5\xa1a otvoreno podr\xc5\xbeala Ivu Sanadera. _NEWLINE_Dana 21. i 22. travnja 2002. odr\xc5\xbean je 7. Op\xc4\x87i sabor HDZ-a. Po prvi puta u povijesti HDZ-a, Sabor stranke nisu \xc4\x8duvali strana\xc4\x8dki redari, nego za\xc5\xa1titari Borba\xc5\xa1i, koji su u organizaciji Branimira Glava\xc5\xa1a do\xc5\xa1li iz Osijeka. Na ulazima mnogi izaslanici iz dijaspore, koji su podr\xc5\xbeali Ivi\xc4\x87a Pa\xc5\xa1ali\xc4\x87a nisu bili na popisu izaslanika i nisu mogli u\xc4\x87i u Koncertnu dvorani Vatroslav Lisinski. U vrlo napetoj atmosferi Ivo Sanader dobio je 51%, Ivi\xc4\x87 Pa\xc5\xa1ali\xc4\x87 47%, a Maja Freundlich 2% glasova. Ivo Sanader pobjedio je, a pora\xc5\xbeeni Ivi\xc4\x87 Pa\xc5\xa1ali\xc4\x87 priznao je poraz, no dva mjeseca poslije javno je optu\xc5\xbeio Ivu Sanadera za manipulaciju glasovima. Od potpredsjednika, Andrija Hebrang dobiva najvi\xc5\xa1e glasova, a ostala dva potpredsjednika izabrani su s Pa\xc5\xa1ali\xc4\x87eve liste, i to Bo\xc5\xbeidar Kalmeta i Ivan \xc5\xa0uker. Vladimir \xc5\xa0eks do\xc5\xbeivio je neugodan poraz i nije izabran za potpredsjednika stranke._NEWLINE_Dana 26. svibnju 2002. odr\xc5\xbeava se 6. Konvencija MHDZ u Rijeci, na koje Ivi\xc4\x87 Pa\xc5\xa1ali\xc4\x87 tra\xc5\xbei od Ton\xc4\x8di Zori\xc4\x8di\xc4\x87a da se vi\xc5\xa1e ne kandidira, te za nacionalnog predsjednika ponovno bude izabran Krunoslav Ga\xc5\xa1pari\xc4\x87. Na samoj Konvenciji nije se odazvao predsjednik HDZ Ivo Sanader, nego Ivi\xc4\x87 Pa\xc5\xa1ali\xc4\x87, te Sanader poslije nije priznao izbor novog vodstva. Unutar organizacije Mlade\xc5\xbei ve\xc4\x87 su se pokazali znakovi otvorenog sukoba. Tada\xc5\xa1nji nacionalni dopredsjednik Ivan Drmi\xc4\x87 koji je podupirao Branimira Glava\xc5\xa1a, a time i Ivu Sanadera uspio je dobiti podr\xc5\xa1ku jedne tre\xc4\x87ine izaslanika, ali nije uspio sprije\xc4\x8diti izbor novog vodstva._NEWLINE_Na Sredi\xc5\xa1njem odboru odr\xc5\xbeanom 15. lipnja 2002. Sanader uspjeva razrje\xc5\xa1iti Ivi\xc4\x87a Pa\xc5\xa1ali\xc4\x87a s du\xc5\xbenosti ravnatelja Zaklade hrvatskog dr\xc5\xbeavnog zavjeta, te time gubi \xc4\x8dlanstvo u Sredi\xc5\xa1njem odboru. Ivo Sanader je pobjedio, a dio Pa\xc5\xa1ali\xc4\x87evih ljudi priznali su Sanadera za novog \xc5\xa1efa stranke. Pod to\xc4\x8dkom "razno" Sanader je iskoristio pobjedu i predlo\xc5\xbeio kompletno raspu\xc5\xa1tanje svih tijela i razina organizacije Mlade\xc5\xbei HDZ-a. Tom odlukom vi\xc5\xa1e od 3.000 du\xc5\xbenosnika MHDZ-a u Hrvatskoj i dijaspori gube svoju du\xc5\xbenost. Na hrvatskoj strana\xc4\x8dko-politi\xc4\x8dkoj sceni dogodio se jedinstveni primjer da mati\xc4\x8dna stranka raspu\xc5\xa1ta svoju mlade\xc5\xbe.  Nakon 12 godina postojanja prestao je pravni kontinuitet organizacije MHDZ.\n_START_SECTION_\nMHDZ u doba Ive Sanadera (2002. do 2009.)\n_START_PARAGRAPH_\nDana 30. studenoga 2002. pod geslom "Snaga za novo vrijeme" odr\xc5\xbeana je obnoviteljska, 7. Konvencija Mlade\xc5\xbei HDZ-a u dvorani Globus na Zagreba\xc4\x8dkom Velesajmu koja je okupila 1000 izaslanika Mlade\xc5\xbei iz Hrvatske i iseljeni\xc5\xa1tva. Za nacionalnu predsjednicu izabrana je Margareta Kosec. Na Konvenciji je nazo\xc4\x8dio predsjednik HDZ-a Ivo Sanader. Konvencija je usvojila dokument pod nazivom Stajali\xc5\xa1ta MHDZ o pribli\xc5\xbeavanju EU._NEWLINE_Na Zagreba\xc4\x8dkom Velesajmu u kongresnoj dvorani \xc2\xabGlobus\xc2\xbb 30. listopada 2004. odr\xc5\xbeana je 8. Konvencija Mlade\xc5\xbei pod sloganom \xc2\xabSnaga moderne hr.www.atske \xc2\xab. Na Konvenciji su nazo\xc4\x8dili uz predsjednika stranke i premijera Ivu Sanadera, kompletan strana\xc4\x8dki i dr\xc5\xbeavni vrh. Za nacionalnu predsjednicu MHDZ-a opet je izabrana Margareta Ma\xc4\x91eri\xc4\x87 (prije udaje Kosec)._NEWLINE_Na Konvenciji su bili i predstavnici konzervativnih mlade\xc5\xbei, MSDS-a Bugarske, Fidelitasa i IDF-a iz Ma\xc4\x91arske, NSI i Nove Generacije iz Slovenije, te iz MHDZ Bosne i Hercegovine. _NEWLINE_Nakon istupanja Branimira Glava\xc5\xa1a iz HDZ-a, kompletna \xc5\xbeupanijska organizacija Osje\xc4\x8dko-baranjske \xc5\xbeupanije i glavni tajnik MHDZ prelazi u novoosnovani Hrvatski demokratski savez Slavonije i Baranje (HDSSB). Na Nacionalnom odboru 30. travnja 2005. MHDZ postavlja nove du\xc5\xbenosnike, donosi novu Programsku deklaraciju i Europsku povelju, u kojemu MHDZ podupire vladinu politiku Ive Sanadera._NEWLINE_Na 9. Konvenciji odr\xc5\xbeanoj 10.velja\xc4\x8de 2007. na Zagreba\xc4\x8dkom Velesajmu Mislav Banek postaje predsjednik MHDZ-a, te ponovno biva izabran na 10. Konvenciji 14. o\xc5\xbeujka 2009.\n_START_SECTION_\nMHDZ u doba Jadranke Kosor (2009. do 2012.-)\n_START_PARAGRAPH_\nMHDZ uklju\xc4\x8duje se u kampanju predsjedni\xc4\x8dkog kandidata HDZ-a Andrije Hebranga. Nakon istupa po\xc4\x8dasnog predsjednika Ive Sanadera 3. sije\xc4\x8dnja 2010. i njegove kritike na ne ulazak kandidata HDZ-a u drugi krug predsjedni\xc4\x8dkih izbora i najave reaktiviranja u stranci, Predsjedni\xc5\xa1tvo stranke ga dan poslije isklju\xc4\x8duje iz \xc4\x8dlanstva. Za odluku glasuje i predsjednik Mlade\xc5\xbei Mislav Banek._NEWLINE__NEWLINE_Dana 5. sije\xc4\x8dnja Predsjedni\xc5\xa1tvo MHDZ objavljuje priop\xc4\x87enje za medije u kojem se podr\xc5\xbeava odluka predsjednice Jadranke Kosor i Predsjedni\xc5\xa1tva HDZ-a o isklju\xc4\x8denju Ive Sanadera iz stranke: MHDZ "o\xc5\xa1tro osu\xc4\x91uje poku\xc5\xa1aj pu\xc4\x8da biv\xc5\xa1eg predsjednika HDZ-a dr. Ive Sanadera. Smatramo da je potpuno neprimjeren, nedopustiv na\xc4\x8din manipulacije pojedinim du\xc5\xbenosnicima HDZ-a gdje ih se prijevarom pozvalo na sastanak, izmanipuliralo i u najmanju ruku izlo\xc5\xbeilo nedemokratskom pona\xc5\xa1anju."_NEWLINE__NEWLINE_Unato\xc4\x8d javnoj podr\xc5\xa1\xc4\x87i predsjednici stranke Jadranke Kosor u medijima je procurila informacija da \xc4\x87e Mislav Banek zbog tihe podr\xc5\xa1ke Ivi Sanaderu biti smjenjen s du\xc5\xbenosti nacionalnog predsjednika. Na 11. Konvenciji odr\xc5\xbeanoj 6. o\xc5\xbeujka 2010. u Velikoj Gorici za novu predsjednicu izabrana je zamjenica glasnogovornika Vlade RH Martina Bani\xc4\x87.\n_START_SECTION_\nMHDZ u doba Tomislava Karamarka (2012. -)\n_START_PARAGRAPH_\nNa strana\xc4\x8dkom Saboru Hrvatske demokratske zajednice odr\xc5\xbeanom 21. svibnja 2012., ve\xc4\x87ina izaslanika strana\xc4\x8dke mlade\xc5\xbei podr\xc5\xbeala je Tomislava Karamarka za novog predsjednika HDZ-a. Na 12. Konvenciji MHDZ odr\xc5\xbeanoj 28. listopada 2012. u Hotelu Antunovi\xc4\x87 u Zagrebu izabrano je novo Predsjedni\xc5\xa1tvo i Nacionalni odbor, a dosada\xc5\xa1nji glavni tajnik Josip Bilaver postao je predsjednikom Mlade\xc5\xbei.\n_START_SECTION_\nGlasila MHDZ-a\n_START_PARAGRAPH_\nGlasilo MHDZ je Glasnik Mlade\xc5\xbei HDZ-a.\n_START_SECTION_\nBilten MHDZ (1993.- 1995.)\n_START_PARAGRAPH_\nPrvi broj glasila Mlade\xc5\xbei HDZ-a pod nazivom Bilten MHDZ objavljen je u sije\xc4\x8dnju 1993. i bio je namijenjen isklju\xc4\x8divo \xc4\x8dlanstvu u iseljeni\xc5\xa1tvu. U svibnju iste godine izlazi prvi broj Bilten-a namijenjen djelatnom \xc4\x8dlanstvu organizacije. Izgled glasila bio je u formatu A4 bez oglasa, fotografija ili crte\xc5\xbea, a sadr\xc5\xbeaj strogo orijentiran na organizacijske vijesti, od 1994. pak mo\xc5\xbee se pro\xc4\x8ditati komentari o aktualnoj politici, te vijesti iz Bosne i Hercegovine. Zadnji broj Bilten-a izlazi 1995.\n_START_SECTION_\nHrvatski Junior (1995.- 2000.)\n_START_PARAGRAPH_\nU o\xc5\xbeujku 1995. Mlade\xc5\xbe HDZ pokre\xc4\x87e svoje glasilo Hrvatski Junior namijenjeno prije svega svojem \xc4\x8dlanstvu. Kvaliteta glasila se znatno pobolj\xc5\xa1ala, format A3, dvobojni, vijesti su kra\xc4\x87i, ali i mnogobrojniji. U glasilu su se mogle pro\xc4\x8ditati intervjuji hrvatskih i stranih politi\xc4\x8dara, politi\xc4\x8dki komentari, te doga\xc4\x91aji i najave iz \xc5\xbeivota Mlade\xc5\xbei i same stranke. Od jeseni 1997. pobolj\xc5\xa1ala se kvaliteta papira i glasilo izlazi u boji te naklada dosti\xc5\xbee 15.000 primjeraka. Glavni urednik Hrvatskog Juniora je Zdeslav Milas (1995. - 1998., osim dva ljetna broja u 1997. kada glasilo ure\xc4\x91uje Gordan Ivan \xc5\xa0ojat), od lipnja 1998. list ure\xc4\x91uje Orlando Medo. Izvr\xc5\xa1na urednica svih izdanja je Marijana Kov\xc4\x8do. Posljedni broj Juniora izlazi godine 2000. Pored Hrvatskog Juniora izlaze i lokalna glasila strana\xc4\x8dkog podmlatka, a Mlade\xc5\xbe HDZ BiH izdaje svoje zasebno glasilo Mlade\xc5\xbe u formatu \xc4\x8dasopisa namijenjo ne samo \xc4\x8dlanstvu, nego i ostalim ciljnim javnostima (simpatizeri, novinari, HDZ-ovi du\xc5\xbenosnici, institucije i udruge). Godine 1997./1998. glasilo Mlade\xc5\xbe postaje tako\xc4\x91er nacionalno glasilo MHDZ.\n_START_SECTION_\nMlade\xc5\xbe (od 2005. - 2007.)\n_START_PARAGRAPH_\nGodine 2005. MHDZ ponovno pokre\xc4\x87e svoje glasilo pod nazivom Mlade\xc5\xbe. Ono je namijenjeno svojem \xc4\x8dlanstvu, a sadr\xc5\xbeaj su vijesti iz rada organizacije. Mlade\xc5\xbe izlazi u \xc4\x8dasopis formatu A4 u punoj boji.\n_START_SECTION_\nGlasnik Mlade\xc5\xbe HDZ-a (od 2008.)\n_START_PARAGRAPH_\nMHDZ mijenja naziv glasila u "Glasnik Mlade\xc5\xbei Hrvatske demokratske zajednice" u obliku \xc4\x8dasopisa u punoj boji u opsegu 36 stranica, a tijekom 2008-2009. izdaje \xc4\x8detiri broja.'